FÆLLES HOLDNING (EF) Nr. 38/97 fastlagt af Rådet den 22. september 1997 med henblik på vedtagelse af Europa-Parlamentets og Rådets afgørelse nr. . . ./97/EF om ændring af afgørelse nr. 819/95/EF om iværksættelse af Fællesskabets handlingsprogram SOCRATES (97/C 315/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelsen af Det Europæiske Fællesskab, særlig artikel 126 og 127,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 B (4), og

ud fra følgende betragtninger:

(1) Fællesskabets handlingsprogram SOCRATES er indført ved Europa-Parlamentets og Rådets afgørelse nr. 819/95/EF (5);

(2) artikel 7 i nævnte afgørelse indeholder bestemmelser om finansieringsrammen til gennemførelsen af programmet i perioden 1. januar 1995-31. december 1999;

(3) ifølge fælleserklæringen (6) fra Europa-Parlamentet, Rådet og Kommissionen vedrørende afgørelse nr. 819/95/EF skal Europa-Parlamentet og Rådet to år efter igangsætningen af programmet foretage en evaluering af programmets resultater, og i den forbindelse forelægger Kommissionen dem en rapport ledsaget af de forslag, den finder hensigtsmæssige, herunder vedrørende den finansieringsramme, som er fastlagt af den lovgivende myndighed i henhold til den fælles erklæring af 6. marts 1995 (7), og Europa-Parlamentet og Rådet skal snarest muligt træffe afgørelse om disse forslag;

(4) Europa-Parlamentet anmodede om en forhøjelse af de finansielle midler til programmet i sin beslutning om Kommissionens hvidbog om almen uddannelse og erhvervsuddannelse »Undervise og lære - på vej mod det kognitive samfund« og i sin beslutning om Kommissionens grønbog »Almen uddannelse - erhvervsuddannelse - forskning: hindringer for mobiliteten i Det Europæiske Fællesskab«; i beslutningen om retningslinjerne for budgetproceduren for 1998 prioriterede det fremme af ungdoms- og uddannelsesprogrammer højt;

(5) i den rapport, som forelægges af Kommissionen i medfør af ovennævnte fælleserklæring, gøres der rede for resultaterne af programmet for de første to år efter vedtagelsen heraf;

(6) programmet er blevet meget positivt modtaget i undervisningskredse, og det er nødvendigt at opretholde rytmen i gennemførelsen af dets målsætninger;

(7) der er allerede langt flere anmodninger om støtte, end der er midler til rådighed, og tallet vokser fortsat;

(8) programmets virkninger berøres, både hvis der foretages en indskrænkning af andelen af støttede projekter, og hvis det årlige gennemsnitlige støttebeløb til projekterne falder under en vis kritisk tærskel, hvilket hovedsagelig ville ske på bekostning af de dårligst stillede grupper; der er derfor et behov for at sikre, at den kritiske masse af støttemidler bevares;

(9) der er behov for kontinuerligt at kunne yde støtte til projekter under deres udviklingsfase, men også for at afsætte tilstrækkelige midler til at kunne yde støtte til nye projekter og aktiviteter og derved bevare programmets mulighed for at bidrage til innovation;

(10) uden at det berører de procedurer, der skal følges for Maltas deltagelse, er det planlagt, at de associerede lande i Central- og Østeuropa samt Cypern skal kunne deltage i programmet fra 1998; deres finansielle bidrag vil kunne indebære et passende bidrag fra Fællesskabet for at garantere en gensidig mobilitet, som er i overensstemmelse med Fællesskabets politiske målsætning;

(11) det er derfor nødvendigt at tilpasse finansieringsrammen for programmet for at kunne bevare programmets mulighed for at opfylde de mål, der er fastsat i afgørelsen om iværksættelsen af programmet;

(12) den supplerende finansiering indgår i den samlede ramme under udgiftsområde 3 i de finansielle overslag og ligger inden for grænserne for de disponible bevillinger i løbet af de to pågældende regnskabsår -

TRUFFET FØLGENDE AFGØRELSE:

Artikel 1

Artikel 7, stk. 1, i afgørelse nr. 819/95/EF affattes således:

»1. Finansieringsrammen til gennemførelsen af dette program i den i artikel 1 nævnte periode andrager 875 mio. ECU.«

Artikel 2

Denne afgørelse træder i kraft på dagen for offentliggørelsen i De Europæiske Fællesskabers Tidende.

Udfærdiget i . . ., den . . .

På Europa-Parlamentets vegne

Formand

På Rådets vegne

Formand

(1) EFT C 113 af 11. 4. 1997, s. 14.

(2) Udtalelse afgivet den 28. maj 1997 (EFT C 287 af 22. 9. 1997, s. 23).

(3) Udtalelse afgivet den . . . (endnu ikke offentliggjort i Tidende).

(4) Europa-Parlamentets udtalelse af 12. juni 1997 (endnu ikke offentliggjort i Tidende), Rådets fælles holdning af 22. september 1997 og Europa-Parlamentets afgørelse af . . . (endnu ikke offentliggjort i Tidende).

(5) EFT L 87 af 20. 4. 1995, s. 10.

(6) EFT L 132 af 16. 6. 1995, s. 18.

(7) Europa-Parlamentets, Rådets og Kommissionens erklæring af 6. marts 1995 om opførelse af finansielle bestemmelser i retsakter (EFT C 293 af 8. 11. 1995, s. 4).

RÅDETS BEGRUNDELSE

I. INDLEDNING

1. Den 17. marts 1997 forelagde Kommissionen Europa-Parlamentet og Rådet et forslag til afgørelse om ændring af afgørelse nr. 819/95/EF om iværksættelse af Fællesskabets handlingsprogram SOCRATES; forslaget bygger på EF-traktatens artikel 126 og 127.

2. Det Økonomiske og Sociale Udvalg afgav udtalelse den 28. maj 1997 (1).

3. Regionsudvalget forventes at afgive udtalelse den 19. september 1997.

4. Europa-Parlamentet afgav udtalelse den 12. juni 1997 (2).

5. Kommissionen fremlagde den 26. juni 1997 et ændret forslag, hvori der tages hensyn til Europa-Parlamentets udtalelse (3).

II. FORSLAGETS FORMÅL

Forslaget et fremsat på baggrund af fælleserklæringen fra Europa-Parlamentet, Rådet og Kommissionen vedrørende afgørelsen om iværksættelse af SOCRATES-programmet (4), hvorefter Kommissionen to år efter igangsætningen af programmet skal forelægge Europa-Parlamentet og Rådet en evalueringsrapport om programmets resultater ledsaget af forslag, den finder hensigtsmæssige, herunder vedrørende finansieringsrammen.

Den eneste ændring, Kommissionen har foreslået, er at forhøje denne finansieringsramme med 50 mio. ECU, således at det samlede beløb for 1995-1999 bliver på 900 mio. ECU i stedet for 850 mio. ECU.

1. Generelle bemærkninger

Rådet har ikke kunnet følge Kommissionens forslag fuldt ud og har således reduceret den foreslåede forhøjelse af finansieringsrammen.

2. Specifikke bemærkninger

Rådet er gået med til en forhøjelse af finansieringsrammen for SOCRATES-programmet på 25 mio. ECU, idet dette beløb er en rimelig kompromisløsning mellem to modstridende krav: dels nødvendigheden af at forøge bevillingsrammen til SOCRATES-programmet, således at det gøres yderligere tilgængeligt for en række brugere, dels det udbredte krav i medlemsstaterne om en fortsat stram finanspolitik.

2.1. Europa-Parlamentets ændringsforslag

2.1.1. Ændringsforslag fra Europa-Parlamentet, der accepteres af Kommissionen

Kommissionen accepterer helt, delvis eller i princippet fem af Europa-Parlamentets seks ændringsforslag i sit ændrede forslag.

2.1.2. Ændringsforslag fra Europa-Parlamentet, der accepteres af Rådet

Rådet accepterer ligeledes helt, delvis eller i princippet fem af Europa-Parlamentets seks ændringsforslag. Det drejer sig om følgende ændringsforslag: 1, 2, 3, 4 og 5.

2.1.3. Ændringsforslag fra Europa-Parlamentet, der ikke accepteres af Kommissionen

Ændringsforslag 6

Forhøjelse af finansieringsrammen på 100 mio. ECU

Selv om Kommissionen skønner, at det er nødvendigt at forhøje finansieringsrammen, kan den ikke acceptere ændringsforslag 6 om en forhøjelse af det supplerende beløb ud fra den betragtning, at en sådan forhøjelse ikke er tilrådelig i den nuværende budgetsituation. Den opretholder derfor sit forslag om at forhøje finansieringsrammen for SOCRATES med 50 mio. ECU.

2.1.4. Ændringsforslag fra Europa-Parlamentet, der ikke accepteres af Rådet

Ændringsforslag 6

Forhøjelse af finansieringsrammen på 100 mio. ECU

Rådet skønner, at det i den stramme budgetsituation i alle medlemsstaterne ikke vil være hensigtsmæssigt at gå med til den af Europa-Parlamentet foreslåede forhøjelse. Ud fra den opfattelse at der bør udvises tilbageholdenhed og sikres ligevægt under de aktuelle konjunkturer, har det imidlertid accepteret en betragtelig forhøjelse af bevillingsrammen til SOCRATES og således understreget, at det lægger vægt på, at videreudviklingen af programmet fortsat kan ske på tilfredsstillende betingelser.

III. KONKLUSIONER

På baggrund af den ugunstige budgetmæssige situation finder Rådet at dets fælles holdning udgør en afbalanceret løsning, som gør det muligt for SOCRATES-programmet fortsat at spille en positiv rolle.

(1) EFT C 287 af 22. 9. 1997, s. 23.

(2) Endnu ikke offentliggjort i Tidende.

(3) EFT C 262 af 28. 8. 1997, s. 3.

(4) EFT L 132 af 16. 6. 1995, s. 18.